璋監寺寫師像求贊
作者：釋正覺
朝代：宋

paragraphs: 杳杳冥冥，寒雁影沒而秋遠煙青。
寂寂惺惺，老蠶繭就而風高葉零。
天機靜時活，道環虛處靈。
瀛之涵，崧之鎮。
乾之健，坤之寧。
海運鵬摶，氣宇揚揚而吞舟魚蛻。
霧披豹變，文章炳炳而嘯風虎猛。
少林之燈未續兮，洛陽人腰齊雪庭。
黄梅之衣欲傳兮，狤獠祖步移碓程。
物不當情而冰凌脚快，鱗或燒尾兮電火氣腥。
諸塵崝嶸乎影響，三昧遊戲於眺聆。
跛跛挈挈也其行自信，哆哆和和也其言不輕。
家法冷淡，子孫寧馨。
心歲寒而松柏試雪，色清白兮河漢含星。
鳴陰之鶴癯而壽，巢蓮之龜小而齡。
棋局未散，柯爛樵丁。